**MEGÁLLAPODÁS**

A „Budapest, VII. kerület, Király utca 25-27-29. szám alatti ingatlanokkal kapcsolatos egyéb kiadások elszámolása” tárgyában

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága …./2025. (VI.02.) határozata alapján

amely létrejött egyrészről **Budapest Főváros VII. kerület Erzsébetváros Önkormányzata** /1073 Budapest, Erzsébet Krt. 6.; statisztikai számjele: 15735708-8411-321-01; törzskönyvi azonosító száma: 735704, adószám: 15735708-2-42/, képviseli: **Niedermüller Péter polgármester**, mint megbízó – a továbbiakban: **Önkormányzat**

másrészről **EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság** /székhelye: 1073 Budapest, Damjanich u. 12.; cégjegyzékszám: 01-10-043258, a céget nyilvántartó bíróság: Fővárosi Törvényszék Cégbírósága; adószám: 12194528-2-42, képviseli: **Dr. Halmai Gyula vezérigazgató**, mint megbízott - a továbbiakban: **Társaság**

(a továbbiakban együttesen: Felek)között a mai napon az alábbiak szerint:

**ELŐZMÉNY**

1. Felek egyezően rögzítik, hogy a Társaság a Budapest Főváros VII. kerület Erzsébetváros Önkormányzata által alapított gazdasági társaság, közöttük az önkormányzati feladatok ellátása tárgyában Közszolgáltatási szerződés (a továbbiakban: Szerződés) van érvényben. A Szerződés 1. számú mellékletének (Egyes feladatok részletezése) 9. pontjában a Társaság feladataként meghatározásra került az önkormányzati tulajdonú lakóépületek és a lakóépületekben lévő önálló ingatlanok karbantartása, az üzemeltetéssel összefüggő kisebb felújítási munkák, a használhatóság biztosítására irányuló és a veszély-elhárítási feladatok elvégzése [...] A Társaság által elvégzett karbantartásnak nem minősülő, a használhatóság biztosítására irányuló, valamint a veszélyelhárítási munkálatok költségeit az Önkormányzat külön szerződés alapján megfizeti a Társaság részére.
2. Felek egyezően rögzítik, hogy a Budapest, VII. kerület Király utca 25-27-29. szám alatti műemlék épületek (a továbbiakban: Épületek) homlokzatainak felújítása során és azt követően illetéktelen személyek az épületek üresen álló részeiben több alkalommal veszélyhelyzetet teremtettek és a frissen felújított homlokzatban jelentős anyagi kárt okoztak. A veszélyhelyzet megszüntetése és az épületekben történő további károkozás lehetőségének megakadályozása érdekében szükségessé vált az Épületek biztonsági és állagmegóvási okból történő lehatárolása, melyről a Társaság soron kívül gondoskodott.
3. Az Épületek felújítási munkáit a Társaság bonyolítói szerződés alapján végezte el. A felújítási munkák során az alábbi, előre nem látható problémák merültek fel, melyek megoldásának költségeit a bonyolítói szerződés nem tartalmazta:

* A Király utca 25. műemlék épület homlokzatának felújítása a tetőhéjazatot is érintette, melynek megbontása után kiderült, hogy a tartószerkezet állapota lényegesen nagyobb felületen és nagyobb mértékben roncsolódott és korhadt, mint ahogyan az az eredeti műszaki tartalomban szerepelt. A tartószerkezet további vizsgálatára a Társaság faanyagvédelmi szakértőt vett igénybe. A szakértői vizsgálat során megállapítást nyert, hogy a tetőszerkezet javítása, pótlása nem elégséges, melyet statikus szakértő is megerősített. A tető és a tetőszerkezet felújításának befejezése az új faanyagvédelmi szakértői anyag alapján történt meg.
* A felújítások részeként talajnedvesség elleni szigetelési munkák is elvégzésre kerültek. A talajnedvesség elleni szigetelés kivitelei tervezésekor szükség volt egy felmérési alaprajz elkészítésére, melynek költsége kimaradt a bonyolítói szerződésből.
* A kivitelezési munkák problémamentes lebonyolítása érdekében a Társaság tervezői művezetési szolgáltatást vett igénybe melynek költségei szintén nem kerültek bele a bonyolítói szerződésbe.

1. Felek a 2. és a 3. pontban felsorolt feladatok elvégzésének a Társaság által előzetesen kifizetett kiadásait ezúton számolják el.

**MEGÁLLAPODÁS**

Fentiekre tekintettel Felek e tárgyban megállapodást kötnek az alábbiak szerint:

1. A Budapest VII. kerület Király utca 25-27-29. szám alatti műemlék épületek biztonsági és állagmegóvási okból történő lehatárolása, valamint az épületek homlokzatainak felújítása során felmerült egyéb feladatok elvégzése érdekében szükségessé vált a jelen megállapodás 1. számú mellékletében felsorolt feladatok (a továbbiakban: Feladatok) ellátása.

1.1. Az 1. számú mellékletben felsorolt feladatokat a Társaság elvégezte.

1.2. Felek rögzítik, hogy a Közszolgáltatási Szerződés 1. számú mellékletének (Egyes feladatok részletezése) 9. pontja alapján Társaság – jelen megállapodásban foglaltaknak megfelelően– jogosult a feladatok költségeinek Önkormányzat általi megtérítésére.

1. A jelen megállapodás 1. számú melléklete szerinti Feladatok kiadásainak elszámolásával a Társaság jogosult **25.061.392, -Ft + 6.766.576, - Ft, (27% ÁFA), mindösszesen 31.827.968, -Ft azaz harmincegymillió-nyolcszázhuszonhétezer-kilencszázhatvannyolc forint összeg** megtérítésére.
2. A Felek rögzítik, hogy 2. pont szerinti összeg elszámolására akként kerül sor, hogy a Megállapodás aláírását követő 3 napon belül a Társaság ezen összeg kiszámlázására jogosult az Önkormányzat felé.
3. Az Önkormányzat a teljesítésigazolással ellátott számlát 8 napon belül átutalással egyenlíti ki a Társaság K&H Bank Zrt. 10404072-00033584-00000007 számú bankszámlájára.
4. A teljesítés igazolására a Főépítészi és Vagyongazdálkodási Iroda vezetője jogosult.
5. Társaság az államháztartásról szóló törvény végrehajtásáról szóló 368/2011.(XII.31.) Korm. rendelet 50. § (1a) bekezdésére tekintettel jelen szerződés aláírásával nyilatkozza, hogy a nemzeti vagyonról szóló 2011. évi CXCVI. törvény 3. § (1) bekezdése szerinti átlátható szervezetnek minősül.
6. A jelen megállapodásban nem szabályozott kérdésekben a Felek között létrejött érvényes és hatályos Közszolgáltatási Szerződés és a Polgári Törvénykönyvről szóló 2013. évi V. törvény vonatkozó rendelkezései az irányadók.

A Felek a jelen megállapodást, mint akaratukkal mindenben megegyezőt, jóváhagyólag írják alá.

Budapest, 2025. .….

Melléklet: Elvégzett feladatok leírása

**…….……………………………..**

**Niedermüller Péter polgármester**

Budapest Főváros VII. kerület

Erzsébetváros Önkormányzata

**…………………………………………….**

**Dr. Halmai Gyula vezérigazgató**

EVIN Erzsébetvárosi Ingatlangazdálkodási Nonprofit Zrt.

Jogilag ellenőrizte: Pénzügyi ellenjegyzés:

…………………….………. …………………….……….

**Tóth János Nemes Erzsébet**

jegyző Pénzügyi Iroda vezetője